**2016 წლის**

**თურქეთის სამეცნიერო და ტექნოლოგიური კვლევის საბჭოსა (TUBITAK) და**

 **სსიპ – შოთა რუსთაველის ეროვნული სამეცნიერო ფონდის ერთობლივი სამეცნიერო საგრანტო კონკურსის პროგრამა და პირობები**

**მუხლი 1. ზოგადი დებულებანი**

1. თურქეთის სამეცნიერო და ტექნოლოგიური კვლევის საბჭოსა (TUBITAK) და სსიპ – შოთა რუსთაველის ეროვნული სამეცნიერო ფონდის ერთობლივი სამეცნიერო საგრანტო კონკურსის პროგრამა და პირობები არეგულირებს თურქეთის სამეცნიერო და ტექნოლოგიური კვლევის საბჭოსა (TUBITAK) და სსიპ – შოთა რუსთაველის ეროვნული სამეცნიერო ფონდის ერთობლივი სამეცნიერო საგრანტო კონკურსის გრანტით დასაფინანსებლად კონკურსის გამართვის, გრანტის გაცემისა და პროექტების განხორციელების მონიტორინგის საკითხებს.
2. თურქეთის სამეცნიერო და ტექნოლოგიური კვლევის საბჭოსა (TUBITAK) და სსიპ – შოთა რუსთაველის ეროვნული სამეცნიერო ფონდის ერთობლივი სამეცნიერო საგრანტო კონკურსის დაფინანსება მოხდება კონკურსის მეშვეობით, რომლის მიზანია მეცნიერების სფეროში საქართველოსა და თურქეთს შორის თანამშრომლობის გაღრმავება უმაღლესი საგანმანათლებლო დაწესებულებებისა და სამეცნიერო-კვლევითი ცენტრების მეცნიერთა ჯგუფებს შორის თანამშრომლობის ხელშეწყობის, ორი ქვეყნის მეცნიერთა  სამეცნიერო-კვლევითი მობილობისა და ერთობლივი სამეცნიერო-კვლევითი პროექტების განხორციელების გზით.
3. 2016 წლის კონკურსი ითვალისწინებს საგრანტო დაფინანსებას ორი კატეგორიის პროექტებისთვის:

**ა) ერთობლივი კვლევითი პროექტების განსახორციელებლად;**

**ბ) მეცნიერთა მოკლევადიანი სამეცნიერო-კვლევითი გაცვლითი ვიზიტების განსახორციელებლად.**

**მუხლი 2. კონკურსში მონაწილეობა და კონკურსის პირობები**

1. თურქეთის სამეცნიერო და ტექნოლოგიური კვლევის საბჭოსა (TUBITAK) და სსიპ – შოთა რუსთაველის ეროვნული სამეცნიერო ფონდის ერთობლივი სამეცნიერო საგრანტო კონკურსში მონაწილეობის მიზნით, კვლევითი პროექტი უნდა წარადგინოს საქართველოს მოქალაქე მეცნიერთა ჯგუფმა და თურქეთის მეცნიერთა  ჯგუფმა ერთობლივად.  საქართველოს მეცნიერთა ჯგუფი ერთობლივ კვლევით პროექტს წარადგენს ფონდში, ხოლო ამავე ერთობლივ კვლევით პროექტს თურქეთის მეცნიერთა ჯგუფი წარადგენს TUBITAK-ში. ერთობლივი კვლევითი პროექტის წარმდგენ მეცნიერთა ჯგუფს საქართველოდან უნდა ჰყავდეს პროექტის ხელმძღვანელი საქართველოდან, ხოლო მეცნიერთა ჯგუფს თურქეთიდან - პროექტის ხელმძღვანელი თურქეთიდან.  სასურველია, პროექტში ჩართული იყოს ახალგაზრდა მკვლევარი.
2. კონკურსში მონაწილეობისა და ინდივიდუალური სამეცნიერო-კვლევითი ვიზიტის პროექტის წარდგენის უფლება აქვთ საქართველოს მოქალაქე:

ა) მაგისტრანტებს, დოქტორანტებს და 35 წლამდე მაგისტრის ან მასთან გათანაბრებული აკადემიური ხარისხი მქონე პირებს;

ბ) დოქტორის, ან მასთან გათანაბრებული აკადემიური ხარისხის მქონე პირებს.

**მუხლი 3. საგრანტო კონკურსის ადმინისტრირება**

1. საქართველოს მხრიდან კონკურსის სრულ ადმინისტრირებასა და გრანტის გაცემას ახორციელებს ფონ­დი.

2. ფონდი უზრუნველყოფს:

ა) კონკურსის გამოცხადებას საქართველოს კანონმდებლობით დადგენილი წესითა და TUBITAK-სა და ფონდს შორის მეცნიერებისა და ტექნოლოგიის სფეროში თანამშრომლობის შესახებ ოქმით განსაზღვრული პერიოდულობით;

ბ) კონკურსის პროგრამისა და პირობების  (ჩატარების წესისა და საკონკურსო დო­კუ­მენტაციის მიღების ვადების აგრეთვე, საკონკურსო დოკუმენტაციისა და პროექტის შესრულების შუალედური და საბოლოო ანგარიშის ფორმების) დადგენასა და დამტკიცებას  გენერალური დირექტორის ინდივიდუალური ადმინისტრაციულ-სამართლებრივი აქტით და გამოც­ხადებას,

გ) კომისიის მიერ პროექტების შეფასებისათვის აუცი­ლებელი პროცედურების ადმინისტრირებას;

დ) საუკეთესო პროექტების გამოვლენას, შეთანხმებას TUBITAK-თან და გამარჯვებული პროექტების დამტკიცებას;

ე) გამარჯვებული პროექტების დაფინანსებასა და მათი შესრულების მონიტორინგს დადგენილი წესის შესაბა­მისად.

3. TUBITAK  უზრუნველყოფს:

ა) TUBITAK-ის მიერ შეფასების შედეგებზე დაყრდნობით  ერთობლივი კვლევითი პროექტების დამტკიცებას;

ბ) ფონდისათვის ინფორმაციის მიწოდებას ერთობლივი პროექტების დამტკიცების  შესახებ.

გ) დამტკიცებული ერთობლივი პროექტის მონაწილე თურქეთის მეცნიერთა ჯგუფის დაფინანსებას.

**მუხლი 4 გრანტის პირობები და ფონდიდან მოთხოვნილი საგრანტო დაფინანსება**

1. ერთობლივი კვლევითი პროექტის ხანგრძლივობა არ უნდა აღემატებოდეს 24 თვეს.
2. ინდივიდუალური სამეცნიერო-კვლევითი ვიზიტის ერჯერადი ხანგრძლივობა არ უნდა აღემატებოდეს 10 კალენდარულ დღეს.
3. საგრანტო დაფინანსება შეიძლება მოთხოვნილი იყოს შემდეგი სქემით:

ა) საკონკურსოდ წარდგენილი ერთობლივი კვლევითი პროექტისათვის ფონდიდან მოთხოვნილი ორწლიანი დაფინანსების თანხა არ უნდა აღემატებოდეს 30000 ლარს, ხოლო წლიური თანხა-15000 ლარს.

ბ) საკონკურსოდ წარდგენილი ინდივიდუალური სამეცნიერო-კვლევითი ვიზიტისათვის ფონდიდან მოთხოვნილი თანხა არ უნდა აღემატებოდეს 4000 ლარს.

1. პროექტი შესაძლებელია წარ­მოადგენდეს სხვა საერთაშორისო პროექტით გათვალისწი­ნე­ბული კვლევის იმ დაუფინანსებელ ნაწილს, რომელიც საჭიროებს თანადაფინანსებას, ან აღნიშნული კვლევის გაგრძელებას.
2. შესაძლებელია ერთობლივ კვლევით პროექტს, ან ინდივიდუალურ სამეცნიერო-კვლევითი ვიზიტის პროექტს ჰქონდეს თანადაფინანსება. ასეთის არსებობის შემთხვევაში ფონდში წარმოდგენილი უნდა იყოს თანადაფინანსების დადასტურების წერილი, დადასტურებული შესაბამისი ხელმოწერით და თანხის მითითებით.
3. ერთობლივი კვლევითი პროექტის დაფინანსება ხორციელდება  საგრანტო ხელშეკრულებით განსაზღვრული პერიო­დებით, რომელიც შეესაბამება საგრანტო ხელშეკრულებით დადგენილ საანგარიშო პერიოდს. ყოველი პერიოდის ბოლოს პროექტის ხელმძღვანელის მიერ ფონდს წარედგინება ფონდის მიერ დადგენილი ფორმებს მიხედვით პროექტის შესრულების ანგარიში, რომელიც შედგება პროგრამული და ფინანსური ნაწილებისაგან. ყოველი მომდევნო ტრანში გადაირიცხება წინა საანგარიშო პერიოდის შედეგების შესრულების შესახებ ფონდში წარდგენილი ანგარიშების განხილვის აქტის საფუძველზე.
4. ერთობლივი კვლევითი პროექტი შეიძლება შედგებოდეს ერთი საანგარიშო პერიოდისგან, თუ მისი ხანგრძლივობა არის 12 თვე, ან ნაკლები. ამ შემთხვევაში მოითხოვება მხოლოდ საბოლოო ანგარიშის წარმოდგენა.
5. ინდივიდუალური სამეცნიერო-კვლევითი ვიზიტის პროექტის შემთხვევაში - გრანტის მიმღებს ფონდიდან მოთხოვნილი თანხის 90 % ჩაერიცხება ავანსის სახით. ხოლო დარჩენილი 10% ჩაერიცხება მის მიერ ფონდის მიერ დადგენილი ფორმებს მიხედვით წარდგენილი პროექტის შესრულების ანგარიშის (პროგრამული და ფინანსური ანგარიშების) განხილვის აქტის საფუძველზე.
6. პროექტის ფინანსური ანგარიშსწორების საკითხები რე­გულირდება ფონდსა და გრანტის მიმღებებს შორის გაფორ­მებული საგრანტო ხელშეკრულებით.
7. ერთობლივ კვლევითი პროექტის დასრულების შემდეგ გრანტის სახსრებით შეძენილი ქონება საკუთრებაში რჩება მეცნიერთა ჯგუფს, მათ შორის წინასწარ გა­ფორ­მებული ხელშეკრულების მიხედვით.
8. საკონკურსოდ წარდგენილი ერთობლივი კვლევითი პროექტის კონკურსზე წარდგენილ პროექტს შესაძლოა ჰყავდეს თანადამფინანსებელი.

**მუხლი 5 კონკურსის ეტაპები**

კონკურსის ძირითადი ეტაპებია:

ა) კონკურსის გამოცხადება;

ბ) პროექტების წარდგენა ფონდში;

გ) პროექტების შესაბამისობის დადგენა კონკურსის პროგრამასა და პირობებთან;

დ) პროექტების შეფასება  კომისიისა და პარალელურ რეჟიმში TUBITAK-ის ექსპერტების მიერ;

ე)  კომისიის შეფასებისა და TUBITAK - თან შეთანხმების საფუძველზე შერ­ჩეული დასაფინანსებელი პროექტების დამტკიცება გენერალური დირექტორის მიერ;

ვ) საგრანტო ხელშეკრულებების გაფორმება.

**მუხლი 6 საკონკურსო დოკუმენტაციის წარდგენა**

1. პირველი კატეგორიის, ანუ ერთობლივი კვლევითი პროექტებისთვის საგრანტო დაფინანსების მოსაპოვებლად პროექტში ჩართული ქართული ჯგუფის მიერ ფონდში წარმოდგენილი საკონკურსო დოკუმენტაცია უნდა შეიცავდეს:

ა) თურქეთის სამეცნიერო და ტექნოლოგიური კვლევის საბჭოსა (TUBITAK) და სსიპ – შოთა რუსთაველის ეროვნული სამეცნიერო ფონდის ერთობლივი სამეცნიერო საგრანტო 2016 წლის კონკურსში მონაწილე პროექტის წარმომდგენ ქართველ მკვლევართა განცხადებას - დანართი 2, რომელიც დადასტურებული უნდა იყოს საქართველოს მხრიდან პროექტის ხელმძღვანელის ხელმოწერით, ქართველ მკვლევართა ჯგუფის ყველა წევრის ხელმოწერებით. აღნიშნული განცხადება პროექტის ხელმძღვანელმა უნდა გამოაგზავნოს ქართულ და ინგლისურ ენაზე, ელექტრონული სახით, ელ. ფოსტაზე (srnsf-tubitak@rustaveli.org.ge) და ასევე განცხადების ქართული ვერსია წარმოდგენილი იყოს ამობეჭდილი, დადასტურებული უფლებამოსილი პირ(ებ)უს ხელმოწერებითა და ბეჭდით ფონდის კანცელარიაში.

ბ) საპროექტო წინადადებას ქართულ და ინგლისურ ენაზე, გამოგზავნილი ელექტრონული სახით, ელ. ფოსტაზე (srnsf-tubitak@rustaveli.org.ge) დანართ № 3-ში მოცემული ფორმის შესაბამისად; საპროექტო წინადადება შედგება 4 ნაწილისგან და მოიცავს:

I ნაწილი - პროექტის თავფურცელი;

II ნაწილი - ინფორმაცია პროექტის შესახებ (ზოგადი ინფორმაცია, მიზნები და ამოცანები, მასშტაბი, მეთოდოლოგია, კვლევისთვის საჭირო საშუალებები/დანადგარები/აღჭურვილობა; საერთაშორისო თანამშრომლობა; მოსალოდნელი შედეგები და სარგებელი);

III ნაწილი - პროექტის განხორციელების გეგმა-გრაფიკი;

IV ნაწილი - პროექტის ბიუჯეტი.

გ) ქართული ჯგუფის წევრთა პროფესიულ ავტობიოგრაფიებს (CV) ქართულ და ინგლისურ ენაზე, გამოგზავნილი ელექტრონული სახით, ელ. ფოსტაზე (srnsf-tubitak@rustaveli.org.ge) დანართ №4-ში მოცემული ფორმის შესაბამისად;

დ) თურქული კვლევითი ჯგუფის ხელმძღვანელის თანხმობის წერილს, რომ იგივე პროექტი შეტანილია TUBITAK-ში ერთობლივი კვლევით კონკურსში დასაფინანსებლად, ინგლისურ ენაზე, გამოგზავნილი ელექტრონული სახით, ელ. ფოსტაზე (srnsf-tubitak@rustaveli.org.ge) დანართ № 5-ში მოცემული ფორმის შესაბამისად; წერილი უნდა იყოს ხელმოწერილი, დასკანირებული და ქართულად თარგმნილი და დამოწმებული თარჯიმანთა ბიუროს მიერ;

ე) ქართული ჯგუფის წევრთა (პროექტის ხელმძღვანელისა და ძირითადი პერსონალის - საქართველოდან მეცნიერთა ჯგუფის წევრთა) აკადემიური ხარისხის/სწავლის დამადასტურებელ დოკუმენტებს.

ვ) თანადაფინანსების არსებობის შემთხვევაში პროექტის ხელმძღვანელმა ფონდში უნდა წარმოადგინოს თანადაფინანსების დადასტურების წერილი, შესაბამისი იურიდიული პირის ხელმძღვანელის, ან ფიზიკური პირის ხელმოწერით და თანხის მითითებით.

1. მეორე კატეგორიის, ანუ ინდივიდუალური სამეცნიერო-კვლევითი მოკლევადიანი ვიზიტის პროექტებისთვის საგრანტო დაფინანსების მოსაპოვებლად მეცნიერის მიერ ფონდში წარმოდგენილი საკონკურსო დოკუმენტაცია უნდა შეიცავდეს:

ა) მეცნიერის განცხადებას ქართულ და ინგლისურ ენაზე, გამოგზავნილი უნდა იყოს ელექტრონული სახით, ელ. ფოსტაზე (srnsf-tubitak@rustaveli.org.ge) დანართ № 6-ში მოცემული ფორმის შესაბამისად და ასევე განცხადების ქართული ვერსია წარმოდგენილი იყოს ხელმოწერით დადასტურებული ამობეჭდილი ვერსია ფონდის კანცელარიაში.

ბ) **საგანაცხადო ფორმას** ინდივიდუალური სამეცნიერო-კვლევითი მოკლევადიანი ვიზიტისათვის**,** რომელიც შეიცავს მოკლე აღწერას ვიზიტის თარიღების, მიზნებისა და ამოცანების, ვიზიტის პროგრამის შესახებ, ინფორმაციას ვიზიტის ადგილის/ინსტიტუტის/ უნივერსიტეტის/ცენტრის შესახებ ქართულ და ინგლისურ ენაზე, გამოგზავნილი ელექტრონული სახით, ელ. ფოსტაზე (srnsf-tubitak@rustaveli.org.ge) დანართ № 7-ში მოცემული ფორმის შესაბამისად;

გ) ვიზიტის ბიუჯეტს, ქართულ და ინგლისურ ენაზე, გამოგზავნილი ელექტრონული სახით, ელ. ფოსტაზე (srnsf-tubitak@rustaveli.org.ge) დანართ № 8-ში მოცემული ფორმის შესაბამისად;

დ) მეცნიერის პროფესიულ ავტობიოგრაფიას (CV) ქართულ და ინგლისურ ენაზე, გამოგზავნილი ელექტრონული სახით, ელ. ფოსტაზე (srnsf-tubitak@rustaveli.org.ge) დანართ № 4-ში მოცემული ფორმის შესაბამისად;

ვ) თურქეთში მასპინძელი ორგანიზაციდან მოწვევის/თანხმობის წერილს მეცნიერის ვიზიტის შესახებ, ინგლისურ ენაზე, გამოგზავნილი ელექტრონული სახით, ელ. ფოსტაზე (srnsf-tubitak@rustaveli.org.ge) დანართ № 9-ში მოცემული ფორმის შესაბამისად; წერილი უნდა იყოს ხელმოწერილი, დასკანირებული და ქართულად თარგმნილი და დამოწმებული თარჯიმანთა ბიუროს მიერ;

ზ) თანადაფინანსების არსებობის შემთხვევაში, მეცნიერმა ფონდში უნდა წარმოადგინოს თანადაფინანსების დადასტურების წერილი, შესაბამისი იურიდიული პირის ხელმძღვანელის, ან ფიზიკური პირის ხელმოწერით და თანხის მითითებით.

1. საკონკურსო დოკუმენტაციის ფონდში წარდგენა შესაძლებელი იქნება ელექტრონული ფოსტით შემდეგ მისამართზე srnsf-tubitak@rustaveli.org.ge პროექტების ელ. ფოსტით გამოგზავნის ბოლო ვადა: **2016 წლის 21 სექტემბერი, 16:00 საათი.** ელექტრონულად დარეგისტრირებული პროექტებისათვის განცხადება კონკურსში მონაწილეობის შესახებ ფონდში წარმოდგენილი უნდა იყოს **არაუგვიანეს 2016 წლის 23 სექტემბრის 16:00 საათამდე**. ვადის დარღვევით შემოსული საკონკურსო დოკუმენტაცია ფონდში აღარ მიიღება.
2. ფონდი უფლებამოსილია, კონკურსის ნებისმიერ ეტაპზე კონ­კურსიდან მოხსნას პროექტები, რომლებიც არ შეესაბამება კონ­კურსის მიზნებისათვის დადგენილ მოთხოვნებს, ან შეიცავს ყალბ ინფორმაციას.

**მუხლი 7 პროექტების შეფასება**

1. კონკურსში ცალცალკე ფასდება ერთობლივი კვლევითი პროექტები და ინდივიდუალური სამეცნიერო-კვლევითი ვიზიტის პროექტები საქართველოს განათლებისა და მეცნიერების მინისტრის 2016 წლის 9 ივნისის N55/ნ ბრძანების პირველი მუხლით დამტკიცებული შეფასების კრიტერიუმების შესაბამისად;
2. ერთობლივი კვლევითი პროექტების კონკურსის ფარგლებში შეფასდება მხოლოდ ერთობლივად წარდგენილი პროექტები.
3. დაფინასდება მხოლოდ ის პროექტები, რომლებიც შერჩეული და დამტკიცებულია ფონდისა და TUBITAK-ის  მიერ ერთობლივად.
4. პროექტების განსახილველად კომისიის შემადგენლობასა და მისი მუშაობის წესს ამტკიცებს გენერალური დირექტორი ინდივიდუალური ადმინისტრაციულ-სამართლებრივი აქტით.
5. ფონდი უზრუნველყოფს კომისიის მიერ პროექტების შეფასებისათვის აუცილებელი პროცედურების ადმინისტრირებას.
6. კომისია უფლებამოსილია, საჭიროების შემთხვევაში, მოიწვიოს დარგობრივი ექსპერტი.
7. კომისია პროექტების შეფასებას ახდენს დამოუკიდებლად, მიუკერძოებლად, საკუთარი ცოდნისა და შეხედულებების შესაბამისად ფონდის მხრიდან რაიმე სახის ჩარევის გარეშე.
8. კომისია ადგენს იმ პროექტების სიას, რომლებიც არ შეესაბამება დადგენილ მოთხოვნებს და იღებს გადაწყვეტილებას მათი კონკურსიდან მოხსნის შესახებ.
9. კომისია აფასებს კონკურსის მოთხოვნებთან შესაბამისობაში მყოფ რეგისტრი­რებულ პროექტებს.
10. ინდივიდუალური სამეცნიერო-კვლევითი ვიზიტის პროექტისათვის და ერთობლივი კვლევითი პროექტებისათვის დგება ცალ-ცალკე რანჟირებული სია.
11. კომისიის მიერ შეფასებული ერთობლივი კვლევითი პროექტების და სამეცნიერო კვლევითი ვიზიტების პროექტების რანჟირებული სიებიდან კომისიის მიერ დადგენილი უმაღლესი შეფასებების მქონე პროექტების ჩამონათვალს ფონდი უგზავნის TUBITAK-ს.
12. ფონდი TUBITAK-სგან იღებს მის მიერ ჩატარებული შეფასების პროცედურით გამოვლენილ საუკეთესო ერთობლივი კვლევითი პროექტების და სამეცნიერო კვლევითი ვიზიტების პროექტების სიებს. ფონდისა და TUBITAK -ის მიერ გამოვლენილი საუკეთესო პროექტებიდან ერთობლივად შეირჩევა დასაფინანსებელი პროექტები რენჟირებული სიების მიხედვით.
13. კომისიისგან მიღებული შეფასებების საფუძველზე გენერალური დირექტორი უფლებამოსილია გამოყოს სათადარიგო პროექტები, რომლებიც ჩაენაცვლება გამარჯვებულ პროექტებს იმ შემთხვევაში, თუ გამარჯვებულებთან არ გაფორმდა საგრანტო ხელშეკრულება 1 თვის ვადაში და სათადარიგო პროექტის დაფინანსებაზე მიღებულ იქნა დადასტურება TUBITAK -ის მხრიდან.
14. ექსპერტთა ვინაობა კონფიდენციალურია.
15. კონკურსის შედეგების გამოცხადების შემდეგ, პროექტის ძირითადი პერსონალის მოთ­ხოვნის შემთხვევაში, ფონდი უზრუნველყოფს მათი პროექტის შესახებ კომისიის მიერ გაკეთებული დასკვნების გაცნობას.

**მუხლი 8. საგრანტო ხელშეკრულება**

1.ფონდისა და TUBITAK-ის მიერ დასაფინანსებლად შერჩეული პროექტების გენერალური დირექტორის მიერ დამტკიცების შემდეგ ფონდი უზრუნველყოფს საგრანტო ხელშეკრულებათა გაფორმებას პროექტებში მონაწილე ძირითად პერსონალთან.

2. პროექტის ფარგლებში შექმნილი გამოგონების დაპატენტების უფლება ეკუთვნის ფონდსა და გრანტის მიმღებს. შესაბამისად, იმ შემთხვევაშიც, თუ აღნიშნულ გამოგონებას დააპატენტებს გრანტის მიმღები, ფონდს წარმოეშობა პატენტიდან გამომდინარე განსაკუთრებული უფლებები. პატენტიდან გამომდინარე განსაკუთრებული უფლებების გამოყენებიდან მიღებული მოგების პროცენტულობა განისაზღვრება შემდეგნაირად: 70%– გრანტის მიმღებს (70% მეცნიერთა ჯგუფს - ფიზიკურ პირებს) და 30 % – ფონდს, როგორც გრანტის გამცემს. აღნიშნულთან დაკავშირებით გრანტის გამცემსა და გრანტის მიმღებს შორის წარმოშობილი ურთიერთობები დარეგულირდება პატენტის მიღების შემდგომ გასაფორმებელ ხელშეკრულებაში.

3. გრანტის მიმღებს ეკრძალება პროექტის ფარგლებში შექმნილ ნაწარმოებზე არსებული განსაკუთრებული უფლებების მთლიანად ან ნაწილობრივ ნებისმიერი ფორმით გადაცემა მესამე პირისათვის, ნაწარმოების შექმნიდან 5 წლის განმავლობაში, ფონდის წინასწარი წერილობითი თანხმობის გარეშე (ტერმინი „ნაწარმოები“ გულისხმობს წიგნს, ბროშურას, კომპიუტერულ პროგრამას, რუკას, გეგმას, ესკიზს, ილუსტრაციას, თარგმანს, კრებულს, ენციკლოპედიას, ანთოლოგიას, მონაცემთა ბაზას და „საავტორო და მომიჯნავე უფლებების შესახებ“ საქართველოს კანონით განსაზღვრულ სხვა სახის ნაშრომებს).

4. ფონდი უფლებამოსილია, გრანტის მიმღების მიერ წარდგენილი დასაბუთებული მოთხოვნის საფუძველზე, საგრანტო ხელშეკრულების საერთო თანხის გაზრდის გარეშე, საგრანტო ხელშეკრულების სამოქმედო გეგმაში ან/და ხარჯთაღრიცხვაში განახორციელოს ცვლილება. საანგარიშო პერიოდში საგრანტო ხელშეკრულების ხარჯთაღრიცხვაში ცვლილებები დასაშვებია პროექტის მიმდინარე პერიოდის საერთო ბიუჯეტის 20%-ის ფარგლებში.

**მუხლი 9. პროექტის შესრულების მონიტორინგი**

1. საგრანტო ხელშეკრულებით გათვალისწინებულ ტრანშებს ფონდი რიცხავს ავანსის სახით და ყოველი საანგარიშო პერიოდის ბოლოს ახორციელებს დაფინანსებული პროექტების მონიტორინგს, რომელიც მოიცავს პროექტის განხორციელების ფინანსურ და პროგრამულ მონიტორინგს. საანგარიშო პერიოდის ხანგრძლივობა განისაზღვრება საგრანტო ხელშეკრულებით.

2. ფინანსური მონიტორინგი გულისხმობს საგრანტო ხელშეკრულების ფარგლებში ფონდის მიერ გადარიცხული თანხების ხარჯვის შესაბამისობის დადგენას ამავე ხელშეკრულებით გათვალისწინებულ ხარჯთაღრიცხვასთან.

3. პროგრამული მონიტორინგი გულისხმობს საგრანტო ხელშეკრულებით დაგეგმილი პროექტის სამეცნიერო მიზნებისა და მოსალოდნელი შედეგების შესრულების დამადასტურებელი ანგარიშის შემოწმებას.

4. ფონდის მიერ მონიტორინგის განხორციელებისას:

ა) მიზნობრივ ხარჯად ჩაითვლება საგრანტო ხელშეკრულების ხარჯთაღრიცხვის ძირითადი ხარჯვითი კატეგორიის ფარგლებში განხორციელებული ხარჯი, თუ იგი მიეკუთვნება ამ ხარჯვით კატეგორიას;

ბ) არამიზნობრივ ხარჯად ჩაითვლება საგრანტო ხელშეკრულების ხარჯთაღრიცხვით გაუთვალისწინებელი ხარჯი. აღნიშნული ხარჯი ექვემდებარება მიზნობრივ ანგარიშზე დაბრუნებას;

გ) გადახარჯვად ჩაითვლება საანგარიშო პერიოდში საგრანტო ხელშეკრულების ხარჯთაღრიცხვის კონკრეტული მუხლებით გათვალისწინებული ხარჯების გაწევა სხვა მუხლებში არსებული რესურსით, იმ შემთხვევაში, თუ გადახარჯულ მუხლში მომავალი ტრანშით ჩასარიცხი თანხა აღემატება ან ტოლია სხვა მუხლიდან გადახარჯული მუხლით გათვალისწინებული ხარჯებისათვის გამოყენებულ რესურსს, გადახარჯვა არ ჩაითვლება ხარვეზად და არ წარმოადგენს პროექტის შეჩერების საფუძველს;

დ) ნაშთად ჩაითვლება საანგარიშო პერიოდში გაუხარჯავი რესურსი, რომელიც შესაძლოა გაიხარჯოს მომდევნო საანგარიშო პერიოდებში.

5. ფონდი უფლებამოსილია, მიმდინარე და დასრულებული პროექტების სამეცნიერო ღირებულება და ეფექტიანობა შეაფასებინოს შესაბამისი დარგის ექსპერტებს. ფონდი არ არის უფლებამოსილი თავად შეაფასოს დასრულებული პროექტის სამეცნიერო ღირებულება და არ არის პასუხისმგებელი პროექტის ფარგლებში განხორციელებული კვლევების შედეგებისათვის.

6. ამ მუხლის მე-5 პუნქტის შესაბამისად, შემოწმების შედეგად მიღებული აქტები ფონდის მიერ შესაძლოა გამოყენებულ იქნეს გრანტის მიმღების მიერ შემდგომში კონკურსებში მონაწილეობისას წარდგენილი პროექტების შეფასებისას.

**მუხლი 10. პროექტის შეჩერება, შეწყვეტა და დასრულება**

პროექტის შეჩერება, შეწყვეტა და დასრულება რეგულირდება საქართველოს განათლებისა და მეცნიერების მინისტრის 2016 წლის 9 ივნისის N55/ნ ბრძანების მე-14 მუხლის შესაბამისად.